Potocký, Milan, poslanec NR SR (2021-11-09):
Ďakujem za slovo, pán predsedajúci. Vážené kolegyne, kolegovia, ja už som pred časom hovoril aj pani kolegyne poslankyne Anke Záborskej, že ak by ona v tomto pléne predložila napríklad zákon o likvidácii jadrového odpadu alebo o vesmírnom výskume, hneď by dostal nálepku interrupčný alebo potratový zákon. A tak je to, žiaľ, aj v tomto prípade, kedy prichádza zákon o pomoci tehotným ženám, mylne, by som povedal, až dezinformačne je predkladaný a podsúvaný verejnosti niektorými médiami aj oponentami, že je to interrupčný zákon. Je to, samozrejme, nezmysel a klamstvo. V tomto pléne sú poslanci, ktorí majú rôzne tituly. Sedia tu právnici, inžinieri, lekári. Ja hovorím, že človek v živote zbiera aj tie životné tituly, ktoré sú možno cennejšie ako tie vzdelanostné, a to je, keď vás dieťa osloví otec alebo mama. Sú to tituly, ktoré sa s vami nesú celý život a možno si ich najviac vážite a tento zákon dáva, tento zákon o pomoci tehotným ženám dáva vlastne možnosť získať takýto titul aj ženám, ktoré možno prichádzajú na potrat, ale sú ešte nerozhodnuté, váhajú. A tento zákon im dáva rôzne sociálne, ekonomické výhody a poradné, aby toto svoje nezvratné životné rozhodnutie prehodnotili a rozhodli sa čo najlepšie. Mňa osobne mrzí, že sa skutočne zomlela taká mediálna hystéria, taký lynč voči predkladateľom tohto zákona, je to úplne nefér. Mňa veľmi mrzí, že na Slovensku, ja som to už povedal raz v jednej rozprave alebo myslím vo faktickej poznámke, máme na Slovensku jeden liberálny dom a dostáva v médiách oveľa viac priestoru ako ľudia, ktorí zastupujú viac, tisícky veriacich a kostolov. Máme na Slovensku takmer 3-tisíc obcí, v ktorých v každých je v jednej obci jeden chrám, jeden kostol, kde každú nedeľu chodia stovky veriacich, ľudia, ktorí na prvom mieste je rodina a život. A záujmy týchto ľudí sa v médiách úplne strácajú ako keby nedostávali priestor. Je to, je to zlé. Čo sa týka odporcov tohto zákona, mnohí kritizujete, že chceme zvýšiť čas, kedy žena sa môže rozhodnúť, že kritizujete tých pár hodín. Keď si v živote idete kúpiť nejakú práčku, chladničku alebo auto, rozmýšľate nad tým niekoľko týždňov, mesiacov, kým urobíte dôsledné rozhodnutie. Ale v prípade ochrany nenarodených detí to chcete spraviť len tak lusknutím prsta za pár hodín. Tam tým matkám nechcete dopriať pár hodín navyše, aby sa mohli zodpovedne a kvalifikovane rozhodnúť. Ja vám poviem otvorene, či tento zákon prejde, alebo nie, nič nezmeníme na tom, že ľudský život je ten najväčší dar. Ja som veriaci človek, takže poviem rovno, Boží dar. Každý keď z vás dostane nejaký dar, tak sa ho snažíte rozbaliť, potešíte sa ním a v tomto prípade, keď je tento dar nenarodených detí, tak tam ani nečakáte ho rozbaliť, ale treba ho hneď ten dar zlikvidovať. Taký je prístup odporcov tohto zákona o pomoci tehotným ženám. Viete, tu v pléne aj teraz na tejto schôdzi máme zákon o ochrane rastlín a živočíchov, chránime tu mačiatka, psíkov na reťazi, vždycky na tieto zákony je čas. Akonáhle príde na stôl ochrana nenarodených detí, nie je vhodný čas, teraz to nie je dobré, nepredkladajte to. Na toto, na ochranu nenarodených detí nie je čas nikdy, žiaľ. Každoročne vynaložíme na Slovensku milióny eur, čo sa týka zdravotníctva, na rôzne onkologické choroby, ale aj ďalšie choroby, ktoré môžu skrátiť životy ľudí, a tu pri zákone, ktorý má chrániť nenarodené deti, sa tvárime benevolentne a vlažne, tu zrazu tá matematika neplatí. Keď sa pozrieme na západnú civilizáciu, na krajiny Európskej únie, vidíme, že je tam trend nemať deti. Mladí ľudia – priorita sú dovolenky, kariéra, chovajú mazlíčkov, psíčkov, rôzne zvieratká a rodina a deti sú až kdesi úplne vzadu na ústupe. Ja osobne nechcem, aby sme išli touto cestou, chcem, aby Slovensko bola moderná krajina, kde vždy je na zreteli ochrana detí, rodiny, a preto ja tento zákon pani Anny Záborskej, kde som aj predkladateľom, podporím. Ďakujem veľmi pekne.